
PARLAMENTUL ROMÂNIEI

CAMERA DEPUTAŢILOR
	Comisia juridică,

de disciplină şi imunităţi

      
	
	Bucureşti, 2.06.2020 
PL x- 169/2020


BIROULUI  PERMANENT 

AL

CAMEREI DEPUTAŢILOR

                 Vă înaintăm alăturat  raportul asupra proiectului de Lege pentru modificarea şi completarea Ordonanţei Guvernului nr.26/2000 cu privire la asociaţii şi fundaţii, trimis spre dezbatere, în fond, Comisiei juridice, de disciplină şi imunităţi, cu adresa nr. PL - x 169/2020.
                  În raport de obiectul şi conţinutul său, iniţiativa legislativă face parte din categoria legilor ordinare. 
	PREŞEDINTE,
Nicușor HALICI

RAPORT
asupra proiectului de Lege pentru modificarea şi completarea Ordonanţei Guvernului nr.26/2000 cu privire la asociaţii şi fundaţii

În conformitate cu prevederile Regulamentului Camerei Deputaţilor, republicat, Comisia juridică, de disciplină şi imunităţi, cu adresa  nr. PL - x 169/2020, a fost sesizată cu dezbaterea pe fond a proiectului de Lege pentru modificarea şi completarea Ordonanţei Guvernului nr.26/2000 cu privire la asociaţii şi fundaţii.
Senatul, în calitate de prima Cameră sesizată a adoptat  iniţiativa legislativă, în condiţiile art.75 alin.(2) teza a III-a din Constituţia României, republicată.
Potrivit prevederilor art. 75 din Constituţia României, republicată, şi ale art.92 alin.(9) pct.1, din Regulamentul Camerei Deputaţilor, republicat, Camera Deputaţilor este Cameră decizională. 
Consiliul Legislativ a avizat favorabil iniţiativa legislativă, cu observații și propuneri.
Consiliul Economic și Social a transmis un aviz favorabil.
Comisia pentru drepturile omului, culte și problemele minorităților naționale a transmis un aviz favorabil cu amendamente admise.
Guvernul a transmis un punct de vedere negativ cu adresa nr.3723/28.05.2020.

Inițiativa legislativă are ca obiect de reglementare completarea cu un nou alineat a art.33 din Ordonanţa Guvernului nr.26/2000. Intervenţia legislativă este argumentată în expunerea de motive prin faptul că înscrierea în registrul special al informaţiilor privind componenţa organelor de conducere ale unei persoane fără scop patrimonial sau membri asociaţi ai acesteia are doar efect de opozabilitate faţă de terţi şi nicidecum nu este constitutivă de drepturi.
În conformitate cu prevederile Regulamentului Camerei Deputaţilor, republicat, membrii Comisiei au examinat iniţiativa legislativă, expunerea de motive, punctul de vedere transmis de Guvern, avizul Consiliului  Economic și Social şi  avizul Consiliului Legislativ în şedinţa din      2 iunie 2020. La şedinţa Comisiei juridice, de disciplină şi imunităţi, care s-a desfășurat prin mijloace electronice, deputații au fost prezenţi conform listei de prezenţă. 

În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să propună plenului Camerei Deputaţilor adoptarea proiectului de Lege pentru modificarea şi completarea Ordonanţei Guvernului nr.26/2000 cu privire la asociaţii şi fundaţii, cu amendamente admise, redate în Anexa la prezentul raport. 
În raport cu obiectul şi conţinutul reglementării, inițiativa legislativă face parte din categoria legilor ordinare.
	PREŞEDINTE,
Nicușor HALICI                          
	SECRETAR,

Aida Cristina CĂRUCERU


	Șef serviciu,
Silvia Olaru


Anexă
Amendamente admise:

	Nr.

crt.
	Legislație în vigoare
	Text Senat
	Text adoptat de Comisie (autorul amendamentului)
	Motivare

	1. 
	ORDONANŢĂ nr. 26 din 30 ianuarie 2000 cu privire la asociaţii şi fundaţii
	Lege 

pentru modificarea şi completarea Ordonanţei Guvernului nr.26/2000 cu privire la asociaţii şi fundaţii
	Lege

pentru completarea Ordonanţei Guvernului nr.26/2000 cu privire la asociaţii şi fundaţii

AUTORI – Dep. Iusein Ibram și dep. Daniel Vasile - GPMN

	Amendament de tehnică legislativă.

	2. 
	Art. 33
(1)Modificarea actului constitutiv sau a statutului asociaţiei se face prin înscrierea modificării în Registrul asociaţiilor şi fundaţiilor aflat la grefa judecătoriei în a cărei circumscripţie teritorială îşi are sediul asociaţia, cu aplicarea corespunzătoare a prevederilor art. 8-12.

(2)Cererea de înscriere a modificării va fi însoţită de hotărârea adunării generale, iar în cazul modificării sediului, de hotărârea consiliului director.

(3)Despre schimbarea sediului se va face menţiune, dacă este cazul, atât în Registrul asociaţiilor şi fundaţiilor aflat la grefa judecătoriei vechiului sediu, cât şi în cel aflat la grefa judecătoriei noului sediu. în acest scop, o copie a încheierii prin care s-a dispus schimbarea sediului va fi comunicată din oficiu judecătoriei în circumscripţia căreia asociaţia urmează să-şi aibă noul sediu.

(la data 28-iul-2005 Art. 33 din capitolul IV modificat de Art. I, punctul 19. din Legea 246/2005 )

	Articol unic. Ordonanţa Guvernului nr.26/2000 cu privire la asociaţii şi fundaţii, publicată în Monitorul Oficial al României, Partea I, nr.39 din 31 ianuarie 2000, cu modificările și completările ulterioare, se modifică și se completează, după cum urmează:

La articolul 33, după alineatul (3) se introduce un nou alineat, alin.(4), cu următorul cuprins:

”(4) Alegerea și revocarea membrilor consiliului director și dobândirea sau pierderea calității unei persoane de membru al asociației se vor efectua în conformitate cu prevederile statutului asociației respective. Înscrierea acestor modificări în Registrul asociațiilor și fundațiilor se face exclusiv pentru opozabilitate față de terți.”
	Articol unic. - După alineatul (3) al articolului 33 din Ordonanța Guvernului nr.26/2000 cu privire la asociatii și fundații, publicată în Monitorul Oficial al României, Partea I, nr.39 din 31 ianuarie 2000, aprobată cu modificari și completări prin Legea nr. 246/2005, cu modificările și completările ulterioare, se introduce un nou alineat, alineatul (4), cu următorul cuprins:

”(4) Alegerea și revocarea membrilor consiliului director au loc în conformitate cu prevederile statutului asociației respective. Înscrierea acestor modificări în Registrul asociațiilor și fundațiilor se face exclusiv pentru opozabilitate față de terți.”

AUTORI – Dep. Iusein Ibram și dep. Daniel Vasile – GPMN


	Pentru o reglementare precisă și pentru respectarea normelor de tehnică legislativă.

